**Toti Martinez de Lezea** (Gasteiz, Araba, 1949ko apirilaren 9a) gaztelaniaz zein euskaraz idazten duen arabar idazle eta itzultzailea da. Ingelesetiko, frantsesetiko eta alemanetiko itzulpengintzako ikasketak egin zituen. Telebistako gidoilaria eta aktorea ere bada, eta Kukubiltxo antzerki taldearen sortzaileetako bat. Larrabetzun (Bizkaia) bizi da.

Eleberri historikoa landu du bereziki, eta arlo horretan arrakasta handia lortu du Euskal Herrian. Haur literatura ere egin izan du. ETBrentzat haur eta gazteentzako saioetarako gidoiak idatzi ditu, euskaraz, baita saioak zuzendu ere.

Bizitza eta lanak
-----------------

1978an Kukubiltxo antzerki taldearen sortzaileetako bat izan zen, eta bost urtez egin zuen lan taldean. 1980ko hamarkadan haurrei zuzendutako bideoak eta telesailak idatzi eta errealizatu zituen. Aldi hartan bertan, *Euskal Leiendak* (1986) bildu eta idatzi zituen.

1992an, itzulpen lanetan murgildu zen.

1998an bere lehen eleberria idatzi zuen, arrakasta handikoa, *La calle de la Judería*, XV. mendeko Gasteizko familia judu baten bizitza kontatzen duena. Harrezkero, arrakasta handiko eleberri asko idatzi ditu, genero historikoaren barruan denak. Hona hemen horietako batzuk: *Las torres de Sancho* (1999), Nafarroako errege Antso Handiaren garaian kokatua; *La Herbolera* (2000), Durangoko sorgin-ehizari buruzkoa; *Señor de la guerra* (2001), Euskal Herriko Erdi Aroko alderdi gerrei buruzkoa; *La abadesa* (2002), Fernando Katolikoaren sasi alaba baten bizitza kontatzen duena; *Los hijos de Ogaiz* (2002), Lizarrako XIV. mendean kokatua, izurri beltzaren garaian; *La voz de Lug* (2003), K. a. I. mendean kokatua, asturiar eta kantabriarren arteko gerren garaian; eta *La comunera* (2003), XVI mendearen hasieran kokatua, Gaztelako Komunitateen aldekoen eta Espainiako koroaren arteko gerraren garaian; *A la sombra del templo* (2005); *La cadena rota* (2005); *La brecha* (2006), 1813ko Donostian kokatua; *Placeres reales* (2008); eta *La flor de la argoma* (*Otalorea,* 2008).

Gazte literatura ere landu du, genero historiko horren barruan: *El mensajero del rey* (2002), Antso Azkarra Nafarroako erregeak Marokora egindako bidaia kontatzen duena; *La hija de la luna* (2003), Zugarramurdiko sorginen epaiketari buruzkoa; *Antso Nagusia: Baskoien errege handia* (2003); *Nur eta irlandar gnomoa* (2008).

Idazlanen zerrenda
------------------

Sakontzeko, irakurri: «ZerrendaːToti Martinez de Lezearen lanak»

Erreferentziak
--------------

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

Bibliografia
------------

* Zubeldia, Iñaki: *Toti Martinez de Lezea. Haurrak, gazteak eta helduak bereganatu dituen idazlea*. - Egan, 2016-3/4, 221-236.

Ikus, gainera
-------------

* Euskal Herriko erdal idazleak

Kanpo estekak
-------------

* Toti Martinez de Lezea idazlearen webgunea
* Sustrai COLINA: «Toti Martinez de Lezea: "Neuk egin nezakeena neuk egiten dut"», *Argia*, 2160. zenbakia, 2008-11-23.

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q6151118
* Commonscat Multimedia: Toti Martínez de Lezea

---

* **Identifikadoreak**
* WorldCat
* VIAF: 79542940
* ISNI: 0000 0000 7978 475X
* BNE: XX1341712
* BNF: 14492492b (data)
* CANTIC: a11904148
* GND: 129577014
* LCCN: n2002043127
* Tabakalera ID: 112872
* SUDOC: 075865882
* UB: a1344672
* **Hiztegiak eta entziklopediak**
* Auñamendi: 153856
* Lur: 04076/eu\_m\_1212/m1212

 |

* Wd Datuak: Q6151118
* Commonscat Multimedia: Toti Martínez de Lezea